Ma verdrink toe rivier haar motor meesleur | Maroela Media
Ma verdrink toe rivier haar motor meesleur
Die ma se motor wat deur die rivier meegesleur was (Foto: Verskaf)
'n 37-jarige ma het Maandag verdrink toe haar motor deur 'n oorstroomde rivier digby die Vuvha-nedersetting in Limpopo meegesleur is.
Brig. Motlafela Mojapelo, woordvoerder van die polisie, sê die vrou het vroegoggend (tussen 06:00 en 07:00) haar kind langs die Tshedza-pad afgelaai sodat die kind openbare vervoer kan kry om skool toe te gaan. Op pad terug na haar huis in die Vuvha-nedersetting,het sy oor 'n laagwaterbrug gery. Die brug strek oor die Mudzinga-rivier wat toe klaarblyklik aan die afkom was.
"Sy het blykbaar die brug probeer oorsteek, maar haar voertuig is deur die water meegesleur," vertel Mojapelo.
Werkers wat 'n entjie weg op 'n vragmotor wat sand vervoer gestaan het, het gesien wat gebeur en dadelik die polisie in kennis gestel.
"Lede van die polisie se soek- en reddingspan is na die toneel ontbied. By hul aankoms op die toneel was die vrou se motor teen boomstamme aan die oewer van die rivier vasgespoel.
"Die vrou se liggaam is ongeveer 3 km van die motor gevind."
Die polisie in Vhulaudzi, digby Thohoyandou, het 'n geregtelike doodsondersoek begin.
Die polisie doen 'n beroep op gemeenskappe om versigtig te wees wanneer hulle laagwaterbrûe wil oorsteek, veral wanneer riviere na swaar reënbuie sterk loop en die walle oorstroom.
"Wanneer die laagwaterbrûe met water bedek is, is dit byna onmoontlik om die diepte van die water te skat."
Maroela Media het vroeër berig swaar reën het Sondagaand in Limpopo begin val en veroorsaak dat talle paaie en laagwaterbrûe oorstroom het. Teen Maandagoggend was talle paaie in die provinsie oorstroom en onbegaanbaar vir motoriste. Stormweer het veral verwoesting in die Musina-omgewing gesaai.